Zagreb, 28. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Marka Vešligaja, gradonačelnika Grada Pregrade, dužnosnice Gordane Križanec Ružić, zamjenice gradonačelnika Grada Pregrade, dužnosnika Zvonka Škreblina, općinskog načelnika Općine Desinić, dužnosnika Srećka Šlogara, zamjenika općinskog načelnika Općine Desinić, te dužnosnice Tanje Topić, zamjenice općinskog načelnika Općine Hum na Sutli,** na 80. sjednici, održanoj 28. veljače 2020.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnice Tanje Topić, zamjenice općinskog načelnika Općine Hum na Sutli, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnica u svojstvu članice Skupštine trgovačkog društva Humplin d.o.o. sudjelovala u odlučivanju na sjednici Predstavnika Skupštine društva Općine Hum na Sutli u trgovačkom društvu Humplin d.o.o. od 3. studenoga 2017.g. o imenovanju Josipa Špiljaka i Zvonimira Grahovara za članove Nadzornog odbora istog društva, bez prijedloga Općinskog vijeća Općine Hum na Sutli, kao i da je u tom svojstvu sudjelovala u odlučivanju na sjednici Predstavnika Skupštine društva Općine Hum na Sutli u navedenom trgovačkom društvu od 12. studenoga 2018.g. o imenovanju Hrvoja Brezinšćaka i Mladena Rebića** **za članove Nadzornog odbora tog društva, bez prijedloga Općinskog vijeća Općine Hum na Sutli.**
2. **Pokreće se postupak za odlučivanje o sukobu interesa protiv dužnosnika Zvonka Škreblina, općinskog načelnika Općine Desinić, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik donio odluku o imenovanju člana Nadzornog odbora trgovačkog društva Humplin d.o.o. ispred Općine Desinić, bez prijedloga Općinskog vijeća Općine Desinić.**
3. **Pokreće se postupak za odlučivanje o sukobu interesa protiv dužnosnika Marka Vešligaja, gradonačelnika Grada Pregrade te dužnosnice Gordane Križanec Ružić, zamjenice gradonačelnika Grada Pregrade, zbog moguće povrede članka 15. stavka 2. ZSSI-a, koja proizlazi iz okolnosti da su dužnosnici u svojstvu članova Skupštine trgovačkog društva Humplin d.o.o. sudjelovali u odlučivanju na 2. sjednici Predstavnika Skupštine društva Grada Pregrade u trgovačkom društvu Humplin d.o.o. od 23. listopada 2017.g. o imenovanju Roberta Gretića za člana Nadzornog odbora, bez prijedloga za imenovanje članova Nadzornog odbora od strane Gradskog vijeća Grada Pregrade.**
4. **Postupak protiv dužnosnika Srećka Šlogara, zamjenika općinskog načelnika Općine Desinić, neće se pokrenuti jer iz očitovanja i zaprimljene dokumentacije Općine Desinić ne proizlazi da bi sudjelovao u donošenju odluke o imenovanju člana Nadzornog odbora trgovačkog društva Humplin d.o.o. i time počinio moguću povredu članka 15. stavka 2. ZSSI-a.**
5. **Poziva se dužnosnica Tanja Topić da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka iz točke I. izreke te na ostale navode iz obrazloženja ove odluke.**
6. **Poziva se dužnosnik Zvonko Škreblin da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka iz točke II. izreke te na ostale navode iz obrazloženja ove odluke.**
7. **Pozivaju se dužnosnici Marko Vešligaj i Gordana Križanec Ružić roku od 15 dana od dana primitka ove odluke, dostave Povjerenstvu očitovanje na razloge pokretanja ovog postupka iz točke III. izreke te na ostale navode iz obrazloženja ove odluke.**

Obrazloženje

Povjerenstvo je po službenoj dužnosti povodom vlastitih saznanja mogućeg sukoba interesa protiv dužnosnika Marka Vešligaja, gradonačelnika Grada Pregrade, dužnosnice Gordane Križanec Ružić, zamjenice gradonačelnika Grada Pregrade, dužnosnika Zvonka Škreblina, općinskog načelnika Općine Desinić, dužnosnika Srećka Šlogara, zamjenika općinskog načelnika Općine Desinić, te dužnosnice Tanje Topić, zamjenice općinskog načelnika Općine Hum na Sutli, dana 1. ožujka 2019.g. pod brojem 711-U-1054-P-74/19-01-3 otvorilo predmet P-74/19.

Naime, u predmetu koji se pred Povjerenstvo vodio pod brojem P-66/19 utvrđeno je na 66. sjednici da je dužnosnik Zvonko Jutriša, općinski načelnik Općine Hum na Sutli, počinio povredu članka 15. stavka 2. ZSSI-a koja proizlazi iz okolnosti da je dužnosnik 12. studenoga 2018.g., kao predsjedavatelj Skupštine trgovačkog društva Humplin d.o.o., donio odluku o imenovanju Hrvoja Brezinšćaka i Mladena Rebića za članove Nadzornog odbora tog trgovačkog društva, bez prijedloga Općinskog vijeća Općine Hum na Sutli, a naknadno je utvrđeno da su dužnosnici koji obnašaju navedene dužnosti u Gradu Pregradi, Općini Hum na Sutli te Općini Desinić, sukladno članku 25. Društvenog ugovora, također članovi Skupštine tog trgovačkog društva.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga su i dužnosnik Marko Vešligaj, gradonačelnik Grada Pregrade, dužnosnica Gordana Križanec Ružić, zamjenica gradonačelnika Grada Pregrada, dužnosnik Zvonko Škreblin, općinski načelnik Općine Desinić, dužnosnik Srećko Šlogar, zamjenik općinskog načelnika Općine Desinić, te dužnosnica Tanja Topić, zamjenica općinskog načelnika Općine Hum na Sutli, obvezni postupati sukladno odredbama ZSSI-a.

Povjerenstvo je radi stjecanja vlastitih saznanja mogućeg sukoba interesa te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje i dokumentaciju od Općine Hum na Sutli dopisom Broj: 711-I-795-P-74/19-02-17 od 9. travnja 2019.g., od Općine Desinić dopisom Broj: 711-I-796-P-74/19-03-17 od 9. travnja 2019.g. te od Grada Pregrade dopisom Broj: 711-I-797-P-74/19-04-17 od 9. travnja 2019.g. te požurnicom tom dopisu Broj: 711-I-1066-P-74/19-07-17 od 23. svibnja 2019.g**.**

Navedenim dopisima zatraženo je od jedinica lokalne samouprave da navedu je li u ime Općine Hum na Sutli Općinsko vijeće Općine Hum na Sutli predlagalo Skupštini trgovačkog društva Humplin d.o.o., Hum na Sutli, Lastine 1, članove Uprave i Nadzornog odbora istog trgovačkog društva, zajedno s dokumentacijom o tome, odnosno je li u ime Općine Desinić Općinsko vijeće Općine Desinić predlagalo Skupštini istog trgovačkog društva članove Uprave i Nadzornog odbora tog trgovačkog društva zajedno s dokumentacijom o tome, odnosno je li u ime Grada Pregrade Gradsko vijeće Grada Pregrade predlagalo Skupštini trgovačkog društva Humplin d.o.o. članove Uprave i Nadzornog odbora, s dokumentacijom o istome.

Općina Hum na Sutli očitovala se dopisom, KLASA: 021-01/19-01/4, URBROJ: 2214/02-03-19-5 od 19. travnja 2019.g. u kojem se navodi da su predstavnici Skupštine Općine Hum na Sutli u trgovačkom društvu „Humplin" d.o.o. na svojoj sjednici odlučivali o imenovanju članova Nadzornog odbora, o čemu je sačinjen Zapisnik KLASA: 010-06/13-01/11, URBROJ: 2214/02-03-17 od 21. studenog 2017.g., a Skupštinu od strane Općine Hum na Sutli čine predsjednik Općinskog vijeća Općine Hum na Sutli te općinski načelnik i zamjenica općinskog načelnika Općine Hum na Sutli.

Navodi se da je sukladno tadašnjoj obvezi propisanoj člankom 48. stavkom 1. podstavkom 6. Zakon o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13. i 137/15.). općinski načelnik bio dužan dostaviti odluku o imenovanju i razrješenju predstavničkom tijelu u roku od 8 dana od donošenja i objaviti ju u službenom glasilu jedinice lokalne odnosno područne (regionalne) samouprave. Ističe da je dana 14. studenog 2017.g. održana 4. sjednica Općinskog vijeća Općine Hum na Sutli na kojoj je pod točkom 3. Dnevnog reda uvrštena točka - „Upoznavanje s Odlukom o imenovanju članova Nadzornog odbora Humplin d.o.o. Hum na Sutli" te da je Odluka o imenovanju objavljena u „Službenom glasniku Krapinsko-zagorske županije“ broj 38/17.

Također se iznosi da su imenovani članovi Nadzornog odbora podnijeli neopozive ostavke na funkcije u Nadzornom odboru trgovačkog društva Humplin d.o.o. te su predstavnici Općine Hum na Sutli u Skupštini tog trgovačkog društva na svojoj sjednici odlučivali o imenovanju Nadzornog odboru, o čemu je sačinjen Zapisnik KLASA: 010-06/13-01/11, URBROJ; 2214/02-03-18-13 od 21. studenog 2018.g. Članovi Skupštine od strane Općine Hum na Sutli su predsjednik općinskog vijeća Općine Hum na Sutli, općinski načelnik i zamjenica općinskog načelnika te je ponovljena ista procedura kao u 2017.g., osim u dijelu koji se odnosi na dostavu Odluke predstavničkom tijelu, jer je ista obveza Zakonom izmjenom Zakona o lokalnoj i područnoj (regionalnoj) samoupravi („Narodne novine“ broj 123/17.) prestala.

U očitovanju se navodi da je dokumentacija koja se odnosi na ustroj trgovačkog društva Humplin d.o.o. već dostavljena, i to prije svega Društveni ugovor koji definira odnose sva tri osnivača te da je Općina Hum na Sutli postupala sukladno odredbama Zakona o trgovačkim društvima i odredbama Zakon o lokalnoj i područnoj (regionalnoj) samoupravi. Zaključno se iznosi, da do sada imenovani članovi nadzornih odbora nisu rodbinski povezani s predsjednikom općinskog vijeća, općinskim načelnikom ili sa zamjenicom općinskog načelnika, kao što ne postoji poveznica u ostvarivanju nekog zajedničkog privatnog ili poslovnog interesa, te su se predstavnici Općine prilikom imenovanja vodili kriterijem stručnosti i kompetencija za rad u nadzornom odboru trgovačkog društva.

Očitovanju Općine Hum na Sutli prileži Zapisnik sa sjednice Općinskog vijeća Općine Hum na Sutli od 14. studenoga 2017.g., na kojoj su bili nazočni dužnosnici Zvonko Jutriša i Tanja Topić, u kojem se pod točkom 3. Dnevnog reda navodi da je Rajko Kutriša, predsjednik Općinskog vijeća upoznao sve članove Općinskog vijeća s Odlukom o imenovanju članova Nadzornog odbora trgovačkog društva Humplin d.o.o., ispis iz „Službenog glasnika Krapinsko-zagorske županije“ broj 38/17.g. gdje je obavljena navedena Odluka, Zapisnik sa sjednice Predstavnika Skupštine trgovačkog društva Humplin d.o.o. održane dana 21. studenoga 2017.g., na kojoj su bili prisutni dužnosnik Zvonko Jutriša, općinski načelnik, dužnosnica Tanja Topić, zamjenica općinskog načelnika te Rajko Kutriša, predsjednik Općinskog vijeća, gdje se pod točkom 3. Dnevnog reda odlučivalo o razrješenju i imenovanju Nadzornog odbora od strane Općine Hum na Sutli kojom su Zvonimir Grahovar te Josip Špiljak razriješeni članstva u Nadzornom odboru s danom 21. studenoga 2017.g. te imenovani na iste funkcije s danom 22. studenoga 2017.g., prema odluci dužnosnika Zvonka Jutriše, općinskog načelnika, od 3. studenoga 2017.g. kojom su navedeni imenuju u Nadzorni odbor.

Priložen je i Zapisnik sa sjednice Predstavnika Skupštine trgovačkog društva Humplin d.o.o. održane dana 12. studenoga 2018.g., na kojoj su bili prisutni dužnosnik Zvonko Jutriša, općinski načelnik, dužnosnica Tanja Topić, zamjenica općinskog načelnika te Rajko Kutriša, predsjednik Općinskog vijeća, gdje se pod točkom 3. Dnevnog reda navodi da je primljena na znanje ostavka članova Nadzornog odbora Zvonimira Grahovara te Josipa Špiljaka, dok je pod točkom 4. Dnevnog reda odlučeno da se za članove Nadzornog odbora imenuju Hrvoje Brezinšćak i Mladen Rebić, i to prema odluci dužnosnika Zvonka Jutriša, općinskog načelnika, od 12. studenoga 2018.g. kojom su navedeni imenovani u Nadzorni odbor.

Općina Desinić očitovala se dopisom, KLASA: 008-01/19-01/58, URBROJ: 2214/02-19-02 od 10. travnja 2019.g. u kojem se navodi da Općinsko vijeće Općine Desinić nije predlagalo Skupštini trgovačkog društva Humplin d.o.o. članove Uprave i Nadzornog odbora, već da je odluku o imenovanju člana Nadzornog odbora donio općinski načelnik na temelju članka 48. stavka 1. podstavka 6. Zakona o lokalnoj i područnoj (regionalnoj) samoupravi, koja je dostavljena predstavničkom tijelu. Dopis je potpisao Zvonko Škreblin, općinski načelnik Općine Desinić.

Uvidom u Registar dužnosnika Povjerenstvo je utvrdilo da je dužnosnik Zvonko Škreblin obnašao dužnost općinskog načelnika Općine Desinić u mandatu 2013.g. – 2017.g. te da istu obnaša u mandatu 2017.g. – 2021.g.

Grad Pregrada očitovao se dopisom, KLASA: 310-01/19-01/05, URBROJ:2214/01-02-19-2 od 24. svibnja 2019.g. u kojem se navodi da je u postojećem mandatu Nadzornog odbora trgovačkog društva Humplin d.o.o. za člana Nadzornog odbora ispred Grada Pregrade imenovan Robert Gretić s početkom mandata 24. listopada 2017. g., a Odluku o razrješenju i imenovanju člana Nadzornog odbora Humplina d.o.o. donijeli su predstavnici člana društva Grada Pregrade u trgovačkom društvu Humplin d.o.o. na svojoj sjednici održanoj 23. listopada 2017.g. Navedenu Odluku je gradonačelnik Grada Pregrade dana 23. listopada 2017.g. dostavio Gradskom vijeću Grada Pregrade koju je Gradsko vijeće Grada Pregrade kao informaciju razmotrilo na svojoj 4. sjednici održanoj dana 25. listopada 2017.g.

Nadalje se navodi da je Gradsko vijeće Grada Pregrade donijelo 22. svibnja 2019.g. Odluku o prijedlogu člana Nadzornog odbora Humplin d.o.o. kojom se Skupštini trgovačkog društva Humplin d.o.o. predlaže Robert Gretića za člana Nadzornog odbora ispred Grada Pregrade te su predstavnici osnivača društva Grada Pregrade u trgovačkom društvu Humplin d.o.o. na svojoj sjednici od 27. ožujka 2019.g. dali suglasnost na Odluku Nadzornog odbora Humplina d.o.o, o imenovanju člana Uprave i direktora trgovačkog društva Humplin d.o.o. kojom se za člana Uprave i direktora navedenog trovačkog društva imenuje Damir Jurak do imenovanja novog direktora po javnom natječaju, a najdulje do 6 mjeseci.

Iz priloženog Zapisnik sa 2. sjednice Predstavnika člana društva Grada Pregrade u trgovačkom društvu Humplin d.o.o. od 23. listopada 2017.g., na kojoj su bili prisutni dužnosnik Marko Vešligaj, gradonačelnik, dužnosnica Gordana Križanec Ružić, zamjenica gradonačelnika, te Tajana Broz, predsjednica Općinskog vijeća, proizlazi da je donijeta odluka kojom je Robert Gretić razriješen funkcije u Nadzornom odboru s danom 23. listopada 2017.g. te je imenovan za člana Nadzornog odbora s početkom mandata 24. listopada 2017.g., i to na temelju odluke dužnosnika Marka Vešligaja o razrješenju i imenovanju od 23. listopada 2017.g.

Dužnosnik Marko Vešligaj je dopisom od 23. listopada 2017.g. obavijestio članove Gradskog vijeća o donošenju navedene Odluke, a priložena je i Odluka o prijedlogu člana Nadzornog odbora Humplin d.o.o. od 22. svibnja 2019.g. koju je donijelo Gradsko vijeće Grada Pregrade, kojom se Skupštini istog trgovačkog društva predlaže imenovati Roberta Gretića za člana Nadzornog odbora ispred Grada Pregrade te Zapisnik sa 5. sjednice Predstavnika člana društva Grada Pregrade u trgovačkom društvu Humplin d.o.o. kojom je dana suglasnost na Odluku Nadzornog odbora o imenovanju člana Uprave i direktora trgovačkog društva, a kojom imenovan Damir Jurak do imenovanja novog direktora po javnom natječaju, a najdulje do 6 mjeseci.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Uvidom u Društveni ugovor trgovačkog društva Humplin d.o.o., Hum na Sutli, Lastine 1, utvrđeno je da su Općina Hum na Sutli, Grad Pregrada te Općina Desinić, osnivači navedenog trgovačkog društva. Društveni ugovor sklopljen je dana 26. studenoga 2013.g. te su ga potpisali dužnosnik Zvonko Jutriša, općinski načelnik Općine Hum na Sutli, dužnosnik Marko Vešligaj, gradonačelnik Grada Pregrade i dužnosnik Zvonko Škreblin, općinski načelnik Općine Desinić.

Člankom 25. Društvenog ugovora propisano je da Skupštinu istog trgovačkog društva čine općinski načelnik, zamjenik općinskog načelnika i predsjednik Općinskog vijeća Općine Hum na Sutli, gradonačelnik, zamjenik gradonačelnika i predsjednik Gradskog vijeća Općine Grada Pregrade te općinski načelnik, zamjenik općinskog načelnika i predsjednik Općinskog vijeća Desinić.

Člankom 19. Društvenog ugovora propisano je da Nadzorni odbor ima pet članova, od kojih dva imenuje Općina Hum na Sutli, te po jednog člana imenuju Općina Desinić, Grad Pregrada i predstavnici zaposlenika trgovačkog društva. Svaki osnivač društva propisuje način izbor članova, dok se imenovanje člana Nadzornog odbora predstavnika zaposlenika vrši u skladu s odredbama Zakona o radu.

Povjerenstvo je izvršilo uvid u povijesni izvadak iz sudskog registra Trgovačkog suda u Zagrebu te utvrdilo da je pod matičnim brojem subjekta: 080661024, OIB: 35352838790 upisano trgovačko društvo Humplin d.o.o. Osnivači/članovi društva su Općina Hum na Sutli, Grad Pregrada i Općina Desinić. Utvrđeno je da su članovi Nadzornog odbora bili Josip Špiljak (prestao biti članom 16. listopada 2018.), Zvonimir Grahovar (prestao biti članom 15. listopada 2018.), Jasmina Halužan (predsjednica od 20. studenog 2018.), Hrvoje Brezinšćak i Mladen Rebić (obojica izabrani odlukom člana društva- Općine Hum na Sutli 12. studenog 2018.g.

Uvidom u Društveni ugovor trgovačkog društva Humplin d.o.o. Povjerenstvo je utvrdilo da je Skupština najviše tijelo Društva, a čine ju po tri predstavnika vlasnika poslovnih udjela Društva, i to: općinski načelnik, zamjenik općinskog načelnika, predsjednik općinskog vijeća općine Hum na Sutli; gradonačelnik, zamjenik gradonačelnika i predsjednik gradskog vijeća Grada Pregrade; općinski načelnik, zamjenik općinskog načelnika, predsjednik općinskog vijeća Općine Desinić.

Stoga je članstvo navedenih dužnosnika u Skupštini trgovačkog društva Humplin d.o.o. povezano s obnašanjem dužnosti čelnika izvršne vlasti u sva tri osnivača (jedinice lokalne samouprave) istoga, jer članstvo u Skupštini povodom obnašanja tih dužnosti gradonačelnika, općinskog načelnika i njihovih zamjenika proizlazi iz samih odredbi Društvenog ugovora.

Povjerenstvo je na temelju poznatih okolnosti predmetnog slučaja došlo do zaključka da u vrijeme kad su dužnosnici Marko Vešligaj, Gordana Križanec Ružić, Zvonko Škreblin, Srećko Šlogar i Tanja Topić donosili odluku o imenovanju članova Nadzornog odbora trgovačkog društva Humplin d.o.o., odredbe članka 15. stavka 2. ZSSI-a nisu bile stavljene van snage sukladno odredbama drugih zakona

Člankom 48. stavkom 1. podstavkom 1. Zakona o lokalnoj i područnoj (regionalnoj) samoupravi propisano je da gradonačelnik i općinski načelnik imenuju i razrješuju predstavnike jedinice lokalne i područne (regionalne) samouprave u tijelima trgovačkih društava, osim ako posebnim zakonom nije drugačije uređeno, što je u ovome slučaju Zakon o trgovačkim društvima.

Nije sporno da odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15., dalje u tekstu: ZTD) propisuju postupak donošenja odluka skupština trgovačkih društava, pa tako i odluka o imenovanjima članova tijela trgovačkih društava te da prilikom održavanja sjednica skupština svih društava s ograničenom odgovornošću i glavnih skupština dioničkih društava, pa tako i onih u kojima udjele u vlasništvu imaju Republika Hrvatska ili jedinice lokalne i područne (regionalne) samouprave, moraju biti poštivane sve formalnosti prilikom donošenja odluka, kako ih propisuje ZTD, da bi u konačnici ove odluke mogle biti provedene u sudskom registru nadležnog suda. Specifične procedure koje prethode odlukama skupština o imenovanju članova nadzornih odbora i uprava trgovačkih društava u kojima Republika Hrvatska, odnosno jedinice lokalne i područne (regionalne) samouprave imaju udjele u vlasništvu, a koje su propisane drugim zakonima također je potrebno primjenjivati. Pritom Povjerenstvo nije nadležno niti će u ovom postupku svojom meritornom odlukom utvrđivati jesu li prilikom donošenja predmetnih Odluka od strane dužnosnika pravilno primijenjene odredbe Zakona o lokalnoj i područnoj (regionalnoj) samoupravi. Isto tako Povjerenstvo nije nadležno niti će utvrđivati je li predmetna odluka Skupštine društva donesene sukladno odredbama ZTD-a (ovo utvrđuje odjel sudskog registra nadležnog trgovačkog suda prilikom upisa).

Međutim, Povjerenstvo je kao jedino tijelo nadležno za primjenu ZSSI-a, ujedno nadležno i tumačiti značenje i doseg odredbi toga Zakona. Pritom Povjerenstvo uzima u obzir da, vezano za citirane odredbe Zakona o upravljanju i raspolaganju imovinom u vlasništvu Republike Hrvatske ili Zakona o lokalnoj i područnoj (regionalnoj) samoupravi, zakonodavac nije niti u vrijeme predmetnih događaja, pa niti do danas, našao potrebnim brisati odredbe članka 15. stavka 1. i 2. ZSSI-a.

Povjerenstvo zaključuje da nije sporno da je čelnik izvršne vlasti jedinice ovlašten na skupštinama ovih trgovačkih društava glasovati (ili dati uputu opunomoćeniku o glasovanju) za imenovanje članova nadzornog odbora i uprave, ali s tom razlikom da bi njegovu glasovanju na skupštini trebao prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Stoga dužnosnici moraju voditi računa da je potrebno da glasovanju o imenovanju članova ovih tijela trgovačkih društva prethodi prijedlog istih članova od strane predstavničkog tijela jedinice, kako bi se poštovala odredba članka 15. stavka 1. ZSSI-a.

Povjerenstvo prilikom odlučivanja u ovome predmetu nije steklo saznanja da bi bilo koji od imenovanih članova Nadzornog odbora bio interesno ili na drugi način povezan s nekim od dužnosnika koji su odlučivali o imenovanju u Nadzorni odbor predmetnog trgovačkog društva, a što bi upućivalo na neku drugu zakonsku povredu, kao što nije prosuđivalo kompetencije imenovanih osoba kao niti ispunjavaju li isti zakonske uvjete za imenovanje u nadzorno tijelo trgovačkog društva.

Povjerenstvo smatra da dužnosnici, koji vezano za obnašanje svoje dužnosti, obavljaju i funkciju predstavnika javne vlasti u skupštini trgovačkog društva (bilo da predstavlja državu, bilo da predstavlja jedinicu lokalne ili područne (regionalne) samouprave koja ima udjele u vlasništvu društva), moraju voditi brigu i o poštivanju odredbi članka 15. ZSSI-a. Stoga ukoliko dužnosnici samostalno ili kao članovi skupštine trgovačkog društva odlučuju o imenovanju članova nadzornog odbora ili uprave, bez da postoji prethodni prijedlog nadležnog predstavničkog tijela jedinice lokalne ili područne (regionalne) samouprave, tada dužnosnici mogu biti odgovorni za povredu odredbe članka 15. ZSSI-a. Pritom se napominje da se radi o imperfektnoj pravnoj normi u smislu da nije propisana sankcija za povredu članka 15. ZSSI-a.

Obzirom da je Povjerenstvo na 60. sjednici od 15. studenog 2019.g. donijelo odluku kojom je utvrdilo da je dužnosnik Zvonko Jutriša, općinski načelnik Općine Hum na Sutli, počinio povredu članka 15. stavka 2. ZSSI-a, koja proizlazi iz identičnih okolnosti koje se razmatraju u ovome predmetu, to se odlučivanje o zakonskoj odgovornosti predstavnika Općine Hum na Sutli u kontekstu mogućeg kršenja članka 15. stavka 2. ZSSI-a razmatra samo vezano za postupanje dužnosnice Tane Topić, zamjenice općinskog načelnika Općine Hum na Sutli.

Nadalje, obzirom da članovi predstavničkog tijela nisu dužnosnici u smislu odredbi ZSSI-a te ih u obnašanju te dužnosti ne obvezuju odredbe toga Zakona, Povjerenstvo nije razmatralo njihovo sudjelovanje u donošenju odluka o imenovanju članova Nadzornog odbora u kontekstu moguće povrede ZSSI-a, imajući u vidu da iz Društvenog ugovora trgovačkog društva Humplin d.o.o. proizlazi da su predsjednici Općinskog vijeća Općine Hum na Sutli, Općinskog vijeća Općine Deseinić te Gradskog vijeća Grada Pregrade također članovi Skupštine tog trgovačkog društva koju su odlučivali o navedenim imenovanjima.

Društvenim ugovorom određeno je da način izbora članova nadzornog odbora propisuje svaki osnivač trgovačkog društva Humplin d.o.o. Iz zaprimljene dokumentacije proizlazi da su o istima Grad Pregrada i Općina Hum na Sutli odlučivali na sjednicama Predstavnika Grada Pregrade u trgovačkom društvu Humplin d.o.o. odnosno na sjednicama Predstavnika Općine Hum na Sutli u tom trgovačkom društvu (što je detaljno uređeno Poslovnikom predstavnika tog člana društva) dok je odluku o tome donio samostalno dužnosnik Zvonko Škreblin, općinski načelnik Općine Desinić.

Iz zaprimljenih očitovanja od strane jedinica lokalne samouprave, proizlazi da je dužnosnica Tanja Topić, zamjenica općinskog načelnika Općine Hum na Sutli u svojstvu članice Skupštine sudjelovala na sjednici Predstavnika Skupštine Općine Hum na Sutli u trgovačkom društvu Humplin d.o.o. od 3. studenoga 2017.g. na kojoj je donesena odluka o imenovanju Josipa Špiljaka i Zvonimira Grahovara za članove Nadzornog odbora istog trgovačkog društva, a bezprijedloga Općinskog vijeća Općine Hum na Sutli, kao i na sjednici Predstavnika Skupštine Općine Hum na Sutli u trgovačkom društvu Humplin d.o.o. od 12. studenoga 2018.g. na kojoj je donesena odluka o imenovanju Hrvoja Brezinšćaka i Mladena Rebića za članove Nadzornog odbora istog trgovačkog društva, bezprijedloga Općinskog vijeća Općine Hum na Sutli, iz čega proizlazi moguća povreda članka 15. stavka 2. ZSSI-a.

Također, proizlazi da je dužnosnik Zvonko Škreblin, općinski načelnik Općine Desinić u toj funkciji donio odluku o imenovanju člana Nadzornog odbora trgovačkog društva Humplin d.o.o. ispred Općine Desinić, i to bezprijedloga Općinskog vijeća Općine, dok je prema Društvenom ugovoru dužnosnik Srećko Šlogar, njegov zamjenik, također član Skupštine navedenog trgovačkog društva. Međutim, iako je navedeni dužnosnik član Skupštine, u očitovanju Općine Desinić se navodi da je dužnosnik Zvonko Škreblin kao općinski načelnik samostalno donosio odluke o imenovanju člana Nadzornog odbora, obzirom da sukladno Društvenom ugovoru svaki osnivač određuje način izbora članova Nadzornog odbora.

Iz navedenog proizlazi da je dužnosnik Zvonko Škreblin, općinski načelnik Općine Desinić, počinio moguću povredu članka 15. stavka 2. ZSSI-a, koja proizlazi iz okolnosti da je donio odluku o imenovanju člana Nadzornog odbora trgovačkog društva Humplin d.o.o. bezprijedloga Općinskog vijeća Općine, dok u pogledu dužnosnika Srećka Šlogara takve okolnosti koje bi upućivale na tu povredu nisu utvrđene.

Nadalje, iz zaprimljenog očitovanja Grada Pregrade proizlazi da su na 2. sjednici Predstavnika člana društva Grada Pregrade u trgovačkom društvu Humplin d.o.o. od 23. listopada 2017.g., dužnosnik Marko Vešligaj, gradonačelnik te dužnosnica Gordana Križanec Ružić, zamjenica gradonačelnika, u svojstvu člana Skupštine navedenog trgovačkog društva donijeli odluku kojom je Robert Gretić imenovan za člana Nadzornog odbora, bez prijedloga za imenovanje članova Nadzornog odbora od strane Općinskog vijeća Grada Pregrade, iz čega proizlazi moguća povreda članka 15. stavka 2. ZSSI-a.

Sukladno članku 39. stavku 3. ZSSI-a, poziva se dužnosnica Tanje Topić da u pogledu točke I. izreke, dužnosnik Zvonko Škreblin da u pogledu točke II. izreke te dužnosnici Marko Vešligaj i Gordana Križanec Ružić da u pogledu točke III. izreke, u roku od 15 dana od dana primitka ove odluke, dostave Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Marko Vešligaj, elektronička dostava
2. Dužnosnica Gordana Križanec Ružić, elektronička dostava
3. Dužnosnik Zvonko Škreblin, elektronička dostava
4. Dužnosnica Tanja Topić, elektronička dostava
5. Dužnosnik Srećko Šlogar, elektronička dostava
6. Objava na internetskoj stranici Povjerenstva
7. Pismohrana